Brian Mikkelsen (KF), 2012-02-08:
Vi lever i en globaliseret verden, hvor kapitalmarkederne flytter sig hastigt.
Pengene kender ikke nogen grænser, investeringer kender heldigvis heller ikke nogen grænser.
Handler foregår digitalt, flytter hen, hvor det bedst kan betale sig, hvor det er billigst.
Sådan fungerer den globaliserede verden, og man kan ikke rulle tiden tilbage.
Hvis vi ser isoleret på det, der egentlig er temaet for dagens debat, på trods af at alle regeringsordførerne har forsøgt at tale sig væk fra temaet, vil en europæisk FTT-skat – en mindre udgave af en Tobinskat – virke væksthæmmende.
Den vil koste arbejdspladser og konkurrenceevne i Europa.
Europa sakker bagud i forhold til andre regioner, som spurter derudad.
Det Konservative Folkeparti er imod en Tobinskat i alle afskygninger, hvad enten det foregår i Danmark, i Europa eller på verdensplan.
Det er vi, fordi verden har brug for mere kapital, mere gennemsigtighed og færre toldmure og mere frihandel.
Sagen er den, at en Tobinskat vil virke væksthæmmende, fordi den blokerer for, at investeringskapitalen kan flytte hen, hvor det kan betale sig.
Det betyder, at det bliver sværere at få adgang til kapital, når man skal udvide, når man skal skaffe flere arbejdspladser, når man skal investere.
Almindelige familier vil også blive ramt af en Tobinskat.
PFA, Danica, Finansrådet har leveret os alle sammen beregninger, som viser, at den gennemsnitlige pensionsudbetaling vil falde med ca. 5 pct. før skat.
Det svarer til, at en almindelig familie vil få udbetalt ca. 700 kr. netto mindre pr. måned, hvis man indfører en Tobinskat.
Uafhængige organer som IMF og Nationalbanken advarer også imod det.
IMF siger f.eks., at en sådan finansiel skat ikke vil reducere uproduktive finansielle aktiviteter – som altså ellers er et af argumenterne for venstrefløjen for at gennemføre det – men også, at en aktieskat vil ødelægge reelle investeringer.
Nationalbanken siger, at selv mindre afgiftsstigninger vil påvirke mulighederne for at få kapital og kunne foretage en risikodeling negativt.
Så der er altså alle mulige gode grunde til at være imod det, og alligevel hører vi regeringspartierne tale sort og ikke rigtig forklare, hvad de vil, og kun tale om, hvad der måske kan være en mulighed.
Det synes jeg er meget beklageligt.
For det, som Danmark og verden har brug for, og det, vi har erfaret siden efteråret 2008, hvor den finansielle struktur brød sammen, er jo mere frihandel; der er brug for flere investeringer; der er brug for mere kapital.
F.eks. har Finansrådet skønnet, at en gennemsnitlig dansk virksomhed vil få ekstra omkostninger på op til 6.600 kr. om året som følge af højere investorkrav afledt af en finansiel transaktions-skat.
Det vil sige, at det vil gøre det dyrere at være en lille eller mellemstor virksomhed i Danmark.
Og det er lige præcis den modsatte vej, vi skal gå.
Det Konservative Folkeparti er imod Tobinskatten.
I Danmark har S og SF jo foreslået det – det er vi inderligt imod, det vil hæmme dansk konkurrenceevne.
Vi er også imod det i Europa, som foreslået af forskellige socialdemokrater og radikale nede i Europa-Parlamentet, og vi er imod en global Tobinskat, som regeringen jo taler om også i dag foranlediget af den diskussion, vi har haft nu her.
For en Tobinskat vil i alle forklædninger, uanset om den er dansk, europæisk eller international, virke væksthæmmende, være blokerende for væksten i det internationale samfund.